มีโอกาสได้ไปกินไอติมที่ร้านนี้มา ชอบตั้งแต่การตกแต่งร้านเลย มันทั้งแนวและน่ารักในเวลาเดียวกัน เป็นร้านเล็กๆ อบอุ่น ได้เจอเจ้าของร้านด้วย เจ้าของร้านเป็นสาวหวานกับสาวติสต์ เลยทำให้ได้คำตอบว่าทำไมร้านถึงออกมาได้แนวขนาดนี้ แม้แต่ไอศครีมก็แนว เมนูที่ได้ทานมีอยู่ 6 อย่างด้วยกัน

อย่างแรกเป็นไอศกรีมเมลอนญี่ปุ่น ที่เจ้าของเค้าสร้างสรรค์มาอย่างใส่ใจด้วยการนำเมลอนสดๆ มาแช่แข็งแล้วปั่น ดังนั้นรสชาติจะเป็นเมลอนแท้ๆ เลย หอมหวาน อร่อยมาก

อย่างที่สองคือ Brownie Ice cream sandwich เป็นบราวนี่แบบนิ่ม กินกับไอติมหวานๆ ออกแนวกินเพลินๆ ค่ะ

ต่อมาเป็น Banoffee ice cream pie อันนี้ค่อนข้างปลื้มเช่นกันถึงแม้จะเป็นคนไม่กินกาแฟ แต่รสชาติที่เค้าทำมาจัดว่ากลมกล่อม กินแล้วละมุนดีค่ะ โดยเฉพาะเมื่อกินกับกล้วยที่อยู่ด้านบน กินแล้วอยากกินอีกรู้สึกว่าไม่พอค่ะ อิอิ

ถัดมาเป็น rocky road ice cream pie รสชาติถือว่าดีนะคะ มีมาชเมลโลตามสไตล์ Rocky road มีความขมเล็กๆ อยู่ในนั้น ไม่แน่ใจว่าเป็น Dark Choc หรืออะไรสักอย่าง ซึ่งแบลชอบค่ะ^^

เมนูที่ห้าเป็น Semi freddo อันนี้แปลกหน่อย ถ้าใครชอบก็ชอบเลย ใครไม่ชอบอาจจะรู้สึกแปลกๆ แต่ที่เด่นมากคือเรื่องความหอมของเปลือกส้มที่ใช้โรยมาด้านบน มันหอมมากแต่ก็ขมเฝื่อนๆ หน่อยๆ ตัวไอศครีมเป็นสไตล์เกร็ดน้ำแข็งเย็นๆ ชื่นใจ รสชาติไม่เด่นนัก ไม่แน่ใจว่าอาจจะโดนเปลือกส้มกลบไปหรือเปล่า

สุดท้ายของวันนี้เป็น Layered ice pop อันนี้น่ารักดี เค้าใส่ถ้วยเล็กๆ มาให้ ดึงออกมาก็ได้ไอติมแท่งกลมๆ มาแท่งหนึ่ง มีหลายสีหลายชั้น แต่ละชั้นก็เป็นคนละรสชาติกัน วันนั้นที่ได้กินเป็น สตอเบอรี่ ส้มแล้วก็ครีม เค้าบอกว่ามันจะเปลี่ยนไปเรื่อยๆ บางวันก็มีกีวีด้วย

ที่จริงยังมีอีกหลายเมนูมากๆ หน้าตาน่ากินทุกเมนู แต่แค่นี้ก็เยอะมากแล้ว เอาไว้วันหลังไปกินมาอีกจะบอกเพิ่มนะคะ ร้านนี้อยู่ที่ Rain hill ตรงสุขุมวิท 47 หาไม่ยากค่ะ ขึ้นมาชั้นสองไม่ว่าจะออกจากลิฟท์หรือขึ้นบันไดเลื่อนก็เลี้ยวไปทางขวานะคะ ร้านกระจกสีเหลืองๆ เหมือนในรูปน่ะค่ะ สนนราคาก็ไม่แพงเลยค่ะ สำหรับไอศครีมที่ใส่ความตั้งใจและแนวคิดเก๋ๆ แบบนี้ ที่สำคัญอร่อยด้วย แต่ละเมนูอยู่ราวๆ 100 กว่าบาทหรือน้อยกว่าค่ะ ลองหาโอกาสไปลองกันนะคะ 